Рентген гониометри

Рентген гониометри – изилденүүчү үлгүдө дифракцияланган рентген нурлануусунун багытын жана дифракция пайда болгон учурдагы үлгүнүн абалын бир мезгилде каттоочу прибор. 

Рентген гониометри дифракциялык сүрөттүү фотоплёнкада каттоочу өз алдынча прибор болушу мүмкүн; бул учурда ал рентген камерасынын милдетин аткарат. Рентген дифрактометринин курама бөлүгү болгон бардык гониометриялык түзүлүштөр да Рентген гониометри деп аталат. Алар рентген нурунун дифракциясы пайда болгон шарттагы абалга үлгүнү орнотот жана детекторду диффракция нуруна багыттайт. Сүрөттү каттоочу Рентген гониометринде монокристаллдарды же текстураны изилдөө үчүн изилденүүчү кристаллографиялык тегиздикке туура келүүчү дифракциялык конус бөлүнөт. Фотоплёнка жана үлгү синхрондуу жылат, ошондуктан плёнкадагы координатанын бири дифракцияланган нурдун азимут бурчуна, экинчиси – үлгүнүн айлануу бурчуна туура келет. Рентген гониометринде дифрактометр үчүн окшош схемалар колдонулат. Үлгүнүн бурулуу бурчу, бурулуунун бурчтары жана детектордун жантайышы бул учурда түздөн - түз ылайыктуу валга орнотулган лимба же билдиргич боюнча эсептелинет. Рентген дифрактометрлеринде монокристаллдар менен текстураны изилдөө үчүн экватордук геометрия куралы колдонулат.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Категория:Физика